În șirul de producții românești expuse în parc e și Oltcitul Special portocaliu al lui Lorin Bursucanu. Singura mașină a familiei sale din Bârlad fusese tot un Oltcit Special, așa că toată copilăria lui se leagă de mașina asta. Tatăl său o cumpărase în 1984, după ce se săturase de așteptat pe lista pentru o Dacie. La Oltcit nu era nicio listă, iar un prieten tocmai își luase primul asemenea autoturism din Bârlad. Într-o lună, familia Bursucanu avea propriul său Oltcit: „Țin minte și acum cum l-a adus acasă. Era portocaliu, lucea în lumina unui bec”. Lorin a învățat să meșterească la el de pe la 16 ani. L-a mai și stricat pe alocuri, dar a făcut cumva și l-a condus până în 2006. După ce-a luat Oltcitul de față, în 2015, a lucrat la el vreun an ca să-l aducă cât mai aproape de forma celui din copilărie. S-au schimbat între timp doar vopselurile. Sunt mai lucioase acum, așa că mașina asta strălucește fără să aibă trebuință de-un bec.

***

După decenii în care părinții lor au disprețuit mărcile românești, românii par să le revalorizeze, să caute în ele câte-o bucată din propriul trecut. Ovidiu Măgureanu întâlnește în trafic multe priviri admirative, în special din partea colegilor de generație. „În general, noi ăștia mai tinerei, să zicem, suntem pro-Dacie. Cei mai bătrâni nu vor să audă de ele în continuare”, explică Măgureanu.

Când Nicolae Iorgu s-a apucat să adune Dacii, tatăl său își lua mașină străină și-l tot îndemna și pe el: „Du-te, bă, vinde-o!”. Acum, când toată lumea are mărci occidentale, iar Daciile s-au rărit, taică-su a început să fie mândru de cele nouă „hârburi” ale fiului: „Are fiu-meu Dacii!” Între timp, mașina lui a „jucat” și în noul serial Comrade Detective, calitate în care a făcut ture în jurul Palatului Parlamentului.